केंद्रीय भूतल परिवहन मंत्री नितिन गडकरी ने दावा किया है कि गोमूत्र के सेवन से उनकी डायबिटीज की बीमारी खत्म हो गई. गडकरी का कहना है कि गोमूत्र अर्क के सेवन से डायबिटीज खत्म हो जाती है.

केंद्रीय मंत्री गडकरी ने कहा, "गोमूत्र के बारे में शोध करके कई अच्छी दवाएं तैयार की गई हैं और वह रोजाना गौमूत्र अर्क का सेवन करते हैं, जिससे उनकी डायबटीज खत्म हो गई."

नितिन गडकरी ने साथ ही कहा कि किसी भी बात को भावना में बहकर नहीं कहना चाहिए बल्कि इसे पूरी रिसर्च के साथ कहना चाहिए.

इस दौरान गडकरी ने कहा, "योगगुरु बाबा रामदेव का सपना है कि हमारे देश की गाय 30 से 40 किलो दूध देने वाली हो."

मेनका ने भी की थी वकालत

ऐसा नहीं है कि नितिन गडकरी इकलौते ऐसे नेता हैं, जिन्होंने गोमूत्र के गुणों के बारे में दावा किया है. इससे पहले केंद्रीय मंत्री मेनका गांधी ने भी गोमूत्र को लेकर बयान दिया था.

मेनका गांधी ने फर्श की सफाई के लिए गोमूत्र से बने द्रव्य गोनाइल के सरकारी दफ्तरों में इस्तेमाल की पुरजोर वकालत की थी.

मेनका ने कहा था, "अभी उपयोग में लाए जा रहे फिनाइल रासायनिक तौर पर पर्यावरण के लिए नुकसानदेह हैं. ऐसे में गोमूत्र से बने गोनाइल का इस्तेमाल शुरू किया जाए, क्योंकि यह पर्यावरण के लिहाज से अच्छा है."